**MODEL D’ANUNCI D’INFORMACIÓ PÚBLICA DEL SERVEI DE CEMENTIRI**

D’acord amb l’article 45 de la LPACAP els actes administratius han de ser objecte de publicació quan així ho estableixin les normes reguladores de cada procediment, quan ho aconsellin raons d’interès públic apreciades per l’òrgan competent i en tot cas (i té efectes de notificació):

1. Quan l’acte tingui per destinatari una pluralitat indeterminada de persones o quan l’Administració consideri que la notificació efectuada a un sol interessat és insuficient per garantir la notificació a tots.
2. Actes integrants d’un procediment selectiu o de concurrència competitiva de qualsevol tipus.

D’acord amb l’article 82 de la LPACAP, el termini que tenen els interessats per al·legar i presentar els documents i les justificacions que considerin pertinents no pot ser inferior a deu dies (hàbils) ni superior a quinze.

El model d’anunci d’informació pública tindrà la següent estructura:

**ANUNCI D’INFORMACIÓ PÚBLICA DE [Procediment]**

Exp. Núm.: [Número d’expedient]

[Fets i antecedents que es volen sotmetre a informació pública on caldrà anonimitzar les dades dels titulars]

Se sotmet a informació pública per un termini de quinze dies hàbils, a comptar des de l’endemà de la publicació d’aquest anunci en el BOPG, perquè s’efectuïn les al·legacions o consideracions oportunes, amb l’advertiment que, transcorregut aquest termini, si no se n’ha presentat cap, es considerarà que és procedent [la resolució de l’expedient].

Les normes i recomanacions que heu de tenir en compte en relació a la protecció de dades per tal que l’anunci compleixi amb tots els requeriments són:

* Quan sigui necessària la **publicació d’un acte administratiu**, en la identificació de la persona física interessades utilitzarem:
	1. Persones amb DNI 🡪 Farem constar nom i cognoms i els dígits 4t a 7è del DNI

|  |
| --- |
| EXEMPLE |
| Interessada: | Anunci: |
| Sol Peu Re amb DNI 99999999R | Sol Peu Re amb DNI \*\*\*9999\*\* |

* 1. Persones amb NIE 🡪 Farem constar nom i cognoms i, evitant el primer caràcter alfabètic, els dígits 4t a 7è del NIE

|  |
| --- |
| EXEMPLE |
| Interessada: | Anunci: |
| Pep Pi Net amb NIE L1234567X | Pep Pi Net amb NIE \*\*\*\*4567\* |

* 1. Persones que s’identifiquen amb passaport 🡪 Farem constar nom i cognoms i els quadre darrers dígits del número de passaport

|  |
| --- |
| EXEMPLE |
| Interessada: | Anunci: |
| Nil Peu Ma amb passaport ABC123456 | Nil Peu Ma amb passaport \*\*\*3456 |

* En cap cas s’ha de publicar el nom i cognoms de manera conjunta amb el número complet del DNI, NIE, passaport o document equivalent.
* En general, el RGPD no és d’aplicació a les dades de les persones difuntes, per tant podrem publicar les dades complertes, si la finalitat de l’anunci ho requereix.
* Es podrà fer referència al número d’expedient, o a altres codis o identificadors resultants del procediment, per complementar la identificació de la persona interessada o del procediment, evitant així la utilització de dades personals excessives.

**EXEMPLE D’ANUNCI D’INFORMACIÓ PÚBLICA**

Considerem que és procedent el tràmit d’informació pública (publicació d’un acte administratiu) en relació amb les sol·licituds de canvi de titularitat (és a dir, transmissió) d’un nínxol per defunció de la persona titular, a fi que s’hi puguin oposar els qui creguin que tenen dret a fer-ho. En l’anunci, les dades de la persona física sol·licitant que hem de publicar són el nom i cognoms i el DNI anonimitzat amb els dígits quart a setè. De la persona titular, atès que és difunta, en podem publicar totes les dades, tot i que considerem que el número de DNI no és necessari.

**Edicte d’informació pública de sol·licitud de canvi de titularitat d’un nínxol**

Sol Peu Re, amb el DNI \*\*\*9999\*\*, ha iniciat l’expedient número 2022/001, de canvi de titularitat, a favor seu, del nínxol NX-001-2, del sector oest del cementiri municipal de Sant Fictici. El nínxol esmentat figura actualment a nom de Nil Peu Ma (difunt), per adjudicació de drets funeraris de data 2 d’abril de 1997 amb una durada de cinquanta anys.

La sol·licitud se sotmet a informació pública per un termini de quinze dies hàbils, a comptar de l’endemà de la publicació d’aquest anunci al BOPG, perquè s’efectuïn les al·legacions o consideracions oportunes, amb l’advertiment que, transcorregut aquest termini, si no se n’ha presentat cap, es considerarà que és procedent el canvi de titularitat, sense perjudici de tercers amb millor dret.